32004R1415
L 258/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1415/2004 НА СЪВEТА
от 19 юли 2004 година
относно определяне на максимално допустимото годишно риболовно усилие за определени риболовни зони и риболовни полета
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 1954/2003 на Съвета от 4 ноември 2003 г. за управление на риболовното усилие по отношение на определени общностни риболовни зони и рибни ресурси (1), и по-специално член 11, параграф 2 от него,
като има предвид, че:
(1)
Регламент (ЕО) № 1954/2003 установява условията и процедурите за въвеждането на система за управление на риболовното усилие за определени риболовни зони и ресурси на Общността.
(2)
Държавите-членки са предали на Комисията изискваната информация в съответствие с Регламент (ЕО) № 1954/2003, и по-специално за средногодишното риболовно усилие за периода от 1998 до 2002 г., упражнявано от риболовни кораби с обща дължина на корпуса равна или по-голяма от 15 м, в зоните, определени в цитирания регламент, и средногодишното риболовно усилие за периода от 1998 до 2002 г., упражнявано от риболовни кораби с обща дължина на корпуса, равна или по-голяма от 10 м, в биологически чувствителните райони, определени в цитирания регламент.
(3)
При оценката на риболовното усилие, посочена в Регламент (ЕО) № 1954/2003, инсталираната мощност се разбира като мощността на риболовния кораб, както е определена в Регламент (ЕИО) № 2930/86 от 22 септември 1986 г. относно определяне на характеристиките на риболовните кораби (2).
(4)
Комисията изпрати на държавите-членки изискваната информация съгласно Регламент (ЕО) № 1954/2003 и след консултации с тях оцени предоставените данни във връзка с ограниченията на риболовното усилие, приети по силата на предходни или настоящи мерки на Общността, които включват или са включвали управлението на риболовното усилие.
(5)
Максимално допустимото годишно риболовно усилие, което следва да бъде определено за риболовните кораби, плаващи под знамето на държава-членка, по групи видове, по риболовни зони и риболовни полета, се равнява на глобалното риболовно усилие, упражнявано от тези риболовни кораби за петгодишния период от 1998 до 2002 г., разделено на пет,
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент постановява максимално допустимото риболовно усилие за всяка държава-членка и за всяка риболовна зона и риболовно поле, определени в членове 3 и 6 от Регламент (ЕО) № 1954/2003.
Член 2
Максимални равнища
1. Максимално допустимите годишни равнища на риболовното усилие по групи видове, риболовни зони и риболовни полета и по държави-членки, за зоните, посочени в член 3, параграф 1, букви а) и б) от Регламент (ЕО) № 1954/2003, са изложени в приложение I към настоящия регламент.
2. Максимално допустимите годишни равнища на риболовното усилие по групи видове, риболовни зони и риболовни полета и по държави-членки, за зоната, посочена в член 6, параграф 1 от Регламент (ЕО) № 1954/2003, са определени в приложение II към настоящия регламент.
Член 3
Транзитно преминаване през дадена зона
1. Всяка държава-членка създава условия за това, възползването от разпределените норми за риболовното усилие по зони, както са дефинирани в членове 3 и 6 от Регламент (ЕО) № 1954/2003, да няма за последствие по-продължително време на риболов, в сравнение с равнищата на риболовното усилие, упражнявано през референтния период.
2. Риболовно усилие, упражнено в резултат от транзитното преминаване на риболовен кораб през зона, в която не е извършвана риболовна дейност през референтния период, няма да бъде използвано за целите на извършването на риболовни дейности в тази зона. Всяка държава-членка отчита отделно този вид риболовно усилие.
Член 4
Методология
Всяка държава-членка осигурява използваният метод за отчитане на риболовното усилие да е същият като метода, използван при оценката на равнищата на риболовното усилие съгласно членове 3 и 6 от Регламент (ЕО) № 1954/2003.
Член 5
Съответствие с други схеми за ограничаване на риболовното усилие
Максимално допустимите годишни равнища на риболовното усилие, установени в приложения I и II, не са в противоречие с ограниченията на риболовното усилие, установени по силата на планове за възстановяване или на всяка друга мярка за управление съгласно правото на Общността, при условие че е спазена мярката с най-ниско равнище на риболовно усилие.
Член 6
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 юли 2004 година.